pythainlp/thaigov-v2-corpus-22032023 huggingface dataset:
วันศุกร์ที่ 26 มีนาคม 2564
กระทรวงแรงงาน มอบธงและใบประกาศเกียรติคุณ GLP ให้สถานประกอบกิจการที่มุ่งมั่นนำแนวปฏิบัติการใช้แรงงานที่ดีมาบริหารจัดการด้านแรงงาน
กระทรวงแรงงานจัดพิธีมอบธงสัญลักษณ์และใบประกาศเกียรติคุณแก่สถานประกอบกิจการ และเขตอุตสาหกรรมที่นำแนวปฏิบัติการใช้แรงงานที่ดี (good labour practices: GLP) ไปใช้ในการบริหารจัดการด้านแรงงานซึ่งเป็นความรับผิดชอบต่อสังคม
นายไพโรจน์ โชติกเสถียร รองปลัดกระทรวงแรงงาน กล่าวในฐานะเป็นประธานในพิธีมอบธงสัญลักษณ์และใบประกาศเกียรติคุณแก่สถานประกอบกิจการ และเขตอุตสาหกรรมที่นำแนวปฏิบัติการใช้แรงงานที่ดี (good labour practices: GLP) ไปใช้ ณ ศูนย์การค้า terminal 21 จังหวัดนครราชสีมา ว่า นายสุชาติ ชมกลิ่น รัฐมนตรีว่าการกระทรวงแรงงาน สั่งการให้นำนโยบายของรัฐบาลภายใต้การนำของพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอกประวิตร วงษ์สุวรรณ รองนายกรัฐมนตรี ที่กำหนดนโยบายพื้นฐานแห่งรัฐ นโยบายของรัฐบาล และแผนพัฒนาเศรษฐกิจและสังคมแห่งชาติ โดยให้ความสำคัญกับการขับเคลื่อนประเทศ โดยมุ่งหวังที่จะยกระดับคุณภาพชีวิตในการทำงานให้ดีขึ้น จึงกำหนดนโยบายผลักดันและยกระดับการบริหารจัดการแรงงานในสถานประกอบกิจการให้มีมาตรฐานเพื่อมุ่งสู่งานที่มีคุณค่า (Decent Work) และส่งเสริมให้มีการพัฒนาแรงงานที่ยั่งยืน สอดคล้องกับเป้าหมายสากล กระทรวงแรงงานจึงกำหนดนโยบายเพื่อตอบสนองต่อยุทธศาสตร์ชาติ ๒๐ ปี ในด้านการพัฒนาเศรษฐกิจและความสามารถในการแข่งขันของไทย ได้กำหนดมาตรการถอดรายการสินค้าออกจากรายการที่ถูกขึ้นบัญชีการใช้แรงงานเด็กหรือแรงงานบังคับ โดยการส่งเสริมการจัดทำแนวปฏิบัติการใช้แรงงานที่ดี (Good Labour Practices: GLP) ในอุตสาหกรรมกุ้ง อาหารทะเล และอุตสาหกรรมเรือประมง ซึ่งถือเป็นเครื่องมือหนึ่งที่ช่วยในการแก้ไขปัญหา และพัฒนาองค์กรให้เกิดภาพลักษณ์ที่ดี อันนำไปสู่การเสริมสร้างความสามารถทางการค้าของประเทศไทย และเป็นการแสดงออกถึงการประกอบธุรกิจอย่างมีจริยธรรม สามารถเพิ่มโอกาสทางการค้าและภาพลักษณ์ที่ดีแก่ผู้ประกอบการ ในยุคที่กระแสความรับผิดชอบต่อสังคมเป็นที่ต้องการของผู้บริโภค
นางโสภา เกียรตินิรชา รองอธิบดีกรมสวัสดิการและคุ้มครองแรงงาน กล่าวเพิ่มเติมว่า การจัดงานครั้งนี้ เป็นการสร้างความร่วมมือกันระหว่างหน่วยงานภาครัฐและภาคเอกชนซึ่งเป็นสถานประกอบกิจการที่ช่วยกันขับเคลื่อนนิคมอุตสาหกรรมต้นแบบแนวปฏิบัติการใช้แรงงานที่ดี (GLP) ในด้านการดำเนินธุรกิจอย่างมีจริยธรรม ไม่มีการค้ามนุษย์ ซึ่งปัจจุบันมีสถานประกอบกิจการที่นำแนวปฏิบัติ การใช้แรงงานที่ดี (GLP) ไปใช้ในการบริหารจัดการด้านแรงงาน จำนวน 21,787 แห่ง ช่วยยกระดับคุณภาพชีวิตลูกจ้าง 1,337,142 คน โดยในวันนี้ได้มอบธงสัญลักษณ์และใบประกาศเกียรติคุณแก่สถานประกอบกิจการจำนวน 138 แห่ง เพื่อประกาศเกียรติคุณและยกย่องสถานประกอบกิจการและเขตอุตสาหกรรมในจังหวัดนครราชสีมาที่มุ่งมั่นในการนำแนวปฏิบัติการใช้แรงงานที่ดีมาใช้ในการบริหารจัดการด้านแรงงาน ถือเป็นความรับผิดชอบต่อสังคม สามารถเป็นต้นแบบให้กับสถานประกอบกิจการอื่นนำไปใช้เป็นแบบอย่างในการดำเนินธุรกิจอย่างมีจริยธรรม
วันศุกร์ที่ 26 มีนาคม 2564
กรมเจ้าท่าเตรียมความพร้อมด้านความปลอดภัยทางน้ำในช่วงเทศกาลสงกรานต์ ประจำปี 2564
ระหว่างวันที่ 10 - 16 เมษายน 2564 ซึ่งเป็นวันหยุดยาวต่อเนื่อง คาดว่าจะมีประชาชนเดินทางกลับภูมิลำเนาไปแหล่งท่องเที่ยวทางน้ำที่มีการเดินเรือเป็นจำนวนมาก
จท. มีหน้าที่ดูแลรักษาความปลอดภัยทางน้ำ ได้เตรียมความพร้อมด้านความปลอดภัยทางน้ำในช่วงเทศกาลสงกรานต์
1. ออกมาตรการเพื่อความปลอดภัยและมาตรการป้องกันการแพร่ระบาดของโรคติดเชื้อไวรัส COVID-19 มาตรการเตือนให้ใช้ความระมัดระวังในการเดินเรือและใช้เรือในช่วงเทศกาลสงกรานต์ 2564
2. แต่งตั้งคณะทำงานเพื่อตรวจสภาพความปลอดภัยเรือโดยสาร เรือภัตตาคารและท่าเทียบเรือต่าง ๆ
3. จัดตั้งศูนย์อำนวยความปลอดภัยทางน้ำกรมเจ้าท่า 68 จุด แบ่งออกเป็น ส่วนกลาง 2 จุด ได้แก่ ท่าเรือท่าช้าง และท่าเรือสาทร และส่วนภูมิภาค 66 จุด และจัดอัตรากำลังพล จำนวน 992 คน เรือรักษาการณ์ จำนวน 51 ลำ
4. จัดตั้งจุดอำนวยความสะดวกและประชาสัมพันธ์ทางน้ำประจำท่าเทียบเรือ พร้อมทั้งเข้มงวดกวดขันเจ้าหน้าที่ให้ปฏิบัติงานตามแผนปฏิบัติการเพื่อความปลอดภัย และเน้นย้ำให้เจ้าหน้าที่ประจำท่าเทียบเรือกำชับให้ผู้โดยสารสวมหน้ากากอนามัยตลอดการเดินทาง เพื่อให้เป็นไปตามมาตรการที่กระทรวงสาธารณสุขกำหนด
5. บูรณาการร่วมกับหน่วยงานเกี่ยวข้อง อาทิ กองทัพเรือ สำนักงานตำรวจแห่งชาติ กองบังคับการตำรวจน้ำ กรมป้องกันและบรรเทาสาธารณภัย เครือข่ายอาสาวารี ในการดูแลรักษาความปลอดภัยทางน้ำให้กับประชาชนและนักท่องเที่ยว
ทั้งนี้ ขอความร่วมมือประชาชนและนักท่องเที่ยวปฏิบัติตามคำแนะนำของเจ้าหน้าที่ประจำท่าเทียบเรือ ระมัดระวังการขึ้น - ลงเรือ ต้องใส่เสื้อชูชีพและสวมหน้ากากอนามัยตลอดการเดินทาง โดยสามารถแจ้งเหตุการณ์ความไม่ปลอดภัยทางน้ำได้ที่ สายด่วน 1199 ตลอด 24 ชั่วโมง
วันศุกร์ที่ 26 มีนาคม 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 19 - 25 มีนาคม 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 19 - 25 มีนาคม 2564 พบการกระทำผิด จำนวน 589 คดี คิดเป็นเงินค่าปรับ 8.52 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 19 - 25 มีนาคม 2564) พบว่ามีการกระทำผิด จำนวน 589 คดี คิดเป็นเงินค่าปรับ 8.52 ล้านบาท โดยแยกเป็น สุรา จำนวน 354 คดี ค่าปรับ 2.63 ล้านบาท ยาสูบ จำนวน 141 คดี ค่าปรับ 2.55 ล้านบาท ไพ่ จำนวน 11 คดี ค่าปรับ 0.14 ล้านบาท น้ำมันและผลิตภัณฑ์น้ำมัน จำนวน 27 คดี ค่าปรับ 0.45 ล้านบาท น้ำหอม จำนวน 2 คดี ค่าปรับ 0.01 ล้านบาท รถจักรยานยนต์ จำนวน 42 คดี ค่าปรับ 2.11 ล้านบาท และสินค้าอื่น ๆ จำนวน 12 คดี ค่าปรับ 0.63 ล้านบาท โดยมีของกลางแยกเป็นน้ำสุรา จำนวน 3,267.720 ลิตร ยาสูบ จำนวน 4,346 ซอง ไพ่ จำนวน 600 สำรับ น้ำมันและผลิตภัณฑ์น้ำมัน จำนวน 8,980.000 ลิตร น้ำหอม จำนวน 200 ขวด รถจักรยานยนต์ จำนวน 118 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 25 มีนาคม 2564 พบว่ามีการกระทำผิด จำนวน 14,686 คดี คิดเป็นเงินค่าปรับ 265.07 ล้านบาท โดยแยกเป็น สุรา จำนวน 8,282 คดี ค่าปรับ 73.39 ล้านบาท ยาสูบ จำนวน 4,333 คดี ค่าปรับ 94.78 ล้านบาท ไพ่ จำนวน 329 คดี ค่าปรับ 4.37 ล้านบาท น้ำมันและผลิตภัณฑ์น้ำมัน จำนวน 641 คดี ค่าปรับ 42.30 ล้านบาท น้ำหอม จำนวน 64 คดี ค่าปรับ 2.57 ล้านบาท รถจักรยานยนต์ จำนวน 731 คดี ค่าปรับ จำนวน 21.38 ล้านบาท และสินค้าอื่น ๆ จำนวน 306 คดี ค่าปรับ 26.28 ล้านบาท โดยมีของกลางแยกเป็นน้ำสุรา จำนวน 290,453.064 ลิตร ยาสูบ จำนวน 296,213 ซอง ไพ่ จำนวน 23,819 สำรับ น้ำมันและผลิตภัณฑ์น้ำมัน จำนวน 1,245,317.000 ลิตร น้ำหอม จำนวน 99,635 ขวด รถจักรยานยนต์ จำนวน 1,376 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 26 มีนาคม 2564
กก.วล ยกระดับการแก้ไขปัญหาฝุ่นละออง และเฝ้าระวังไม่ให้เกิดไฟป่า พร้อมพิจารณารายงาน EIA 2 โครงการ แก้ไขปัญหารถติดช่วงเทศกาล
กก.วล ยกระดับการแก้ไขปัญหาฝุ่นละออง และเฝ้าระวังไม่ให้เกิดไฟป่า พร้อมพิจารณารายงาน EIA 2 โครงการ แก้ไขปัญหารถติดช่วงเทศกาล
วันนี้ (26 มี.ค. 64) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 2/2564 โดยมีนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อมเข้าร่วมด้วย โดยที่ประชุมพิจารณารายงานการประเมินผลกระทบสิ่งแวดล้อม (EIA) จำนวน 2 โครงการ และยกระดับมาตรการแก้ไขปัญหาฝุ่นละออง ดังนี้
วันนี้ ที่ประชุมได้มีการพิจารณารายงานการประเมินผลกระทบสิ่งแวดล้อม (EIA) จำนวน 2 โครงการ ได้แก่ (1) โครงการทางพิเศษสายฉลองรัช - นครนายก - สระบุรี ของการทางพิเศษแห่งประเทศไทย เพื่อเป็นการเพิ่มโครงข่ายถนนและช่วยให้เกิดการพัฒนาพื้นที่ในเขตจังหวัดที่ทางพิเศษพาดผ่าน โดยเฉพาะพื้นที่ทางด้านตะวันออกของถนนพหลโยธิน และ (2) โครงการทางหลวงแนวใหม่ระหว่างทางหลวงพิเศษหมายเลข 9 ด้านตะวันตก - จุดตัดทางหลวงหมายเลข 347 - จุดตัดทางหลวงพิเศษหมายเลข 9 ด้านตะวันออก - ทางหลวงหมายเลข 352 ของกรมทางหลวง เพื่อลดปัญหาการจราจรคับคั่ง โดยเฉพาะอย่างยิ่งในช่วงเทศกาล
พร้อมกันนี้ ที่ประชุมยังได้พิจารณาเกี่ยวกับมาตรการยกระดับแก้ไขปัญหาฝุ่นละออง หลังพบจำนวนจุดความร้อนเป็นจำนวนมากในพื้นที่ภาคเหนือ โดยเฉพาะในพื้นที่ป่า โดยได้มอบหมายให้กระทรวงทรัพยากรธรรมชาติและสิ่งแวดล้อม โดยกรมอุทยานแห่งชาติ สัตว์ป่าและพันธ์พืช กรมป่าไม้ หมุนเวียนกำลังพลไปเสริมในพื้นที่เสี่ยง พื้นที่ที่เกิดไฟป่า พื้นที่รอยต่อจังหวัดที่ยังไม่มีสถานีควบคุมไฟป่า รวมถึงเสริมการลาดตระเวนเฝ้าระวังเพื่อป้องกันไม่ให้เกิดไฟป่าโดยเด็ดขาด ที่ผ่านมา กองทุนสิ่งแวดล้อมได้อุดหนุนงบประมาณ รวม 69 โครงการเกี่ยวกับการบริหารจัดการเชื้อเพลิงใน 17 จังหวัดภาคเหนือ ซึ่งส่งผลให้จุดความร้อนสูง (HOT Spot) ในปี 2564 ลดลงจากปี 2563 รวมทั้งได้มีการปรับปรุงมาตรฐานควบคุมการระบายน้ำทิ้งจากที่ดินจัดสรร ให้เป็นไปตามหลักมาตรฐานสากลและเป็นที่ยอมรับของทุกภาคส่วนที่เกี่ยวข้อง โดยกำหนดมาตรฐานให้ครอบคลุมที่ดินจัดสรรทุกประเภท ตามกฎหมายว่าด้วยการจัดสรรที่ดิน
รองนายกรัฐมนตรี ได้กล่าวในช่วงท้ายของการประชุมว่า การแก้ไขปัญหาฝุ่นละอองเป็นเรื่องที่เร่งด่วนและสำคัญ จะต้องมีการประชาสัมพันธ์ให้ประชาชนเกิดความเข้าใจและให้ความร่วมมือ หน่วยงานที่เกี่ยวข้องจะต้องเร่งแก้ไขและยกระดับมาตรการให้เข้มงวดขึ้น โดยตรวจสอบข้อมูลพยากรณ์จากกรมอุตุนิยมวิทยาถึงสภาวะอากาศมีผลกระทบต่อปริมาณฝุ่นละอองในพื้นที่อย่างสม่ำเสมอด้วย
------------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 26 มีนาคม 2564
ดีอีเอส หารือการพัฒนาความร่วมมือด้านดิจิทัลในอนาคต ไทย-สิงคโปร์ ผ่านระบบการประชุมทางไกล
ดีอีเอส หารือการพัฒนาความร่วมมือด้านดิจิทัลในอนาคต ไทย-สิงคโปร์ ผ่านระบบการประชุมทางไกล
เมื่อวันพฤหัสบดีที่ ๒๕ มีนาคม ๒๕๖๔ ปลัดกระทรวงดิจิทัลเพื่อเศรษฐกิจและสังคม ในฐานะเจ้าหน้าที่อาวุโสอาเซียนด้านดิจิทัลของไทย ได้พบหารือกับ Ms. FOO Chi Hsia ตำแหน่ง Assistant Chief Executive (International), Infocomm Media Development Authority (IMDA) ผ่านระบบการประชุมทางไกล โดยการพบหารือครั้งนี้ ปลัดกระทรวงดิจิทัลเพื่อเศรษฐกิจและสังคมได้แสดงความยินดีกับ Ms. FOO Chi Hsia เนื่องในโอกาสที่เข้ารับตำแหน่งใหม่ในฐานะเจ้าหน้าที่อาวุโสอาเซียนด้านดิจิทัลของสิงคโปร์ (Singapore’s ADGSOM Leader)
ทั้งสองฝ่ายได้หารือถึงกรอบการจัดทำความร่วมมือในอนาคตทั้งในระดับทวิภาคีและ พหุภาคี ภายใต้ (ร่าง) บันทึกความเข้าใจระหว่างกระทรวงดิจิทัลเพื่อเศรษฐกิจและสังคม และกระทรวงการสื่อสารและสารสนเทศแห่งสาธารณรัฐสิงคโปร์ ว่าด้วยความร่วมมือในด้านเศรษฐกิจดิจิทัล ซึ่งคาดว่าจะมีการลงนามบันทึกความเข้าใจดังกล่าวภายในปี ๒๕๖๔ โดยได้ให้ความสำคัญกับการพัฒนาความร่วมมือ ในสาขาการส่งเสริมความเชื่อมโยงด้านดิจิทัล การส่งเสริมการจัดทำแพลตฟอร์มข้อมูลเปิดภาครัฐ (Open Data) การส่งเสริมการค้าดิจิทัลข้ามพรมแดน และการไหลเวียนข้อมูลข้ามพรมแดน
นอกจากนี้ สิงคโปร์ได้แสดงความชื่นชมไทยต่อการรับมือสถานการณ์การแพร่ระบาดของโรคโควิด – ๑๙ ได้อย่างมีประสิทธิภาพ โดยเฉพาะการประยุกต์ใช้ประโยชน์จากเทคโนโลยีดิจิทัลในการตอบสนองต่อสถานการณ์ฉุกเฉิน ในขณะเดียวกันสิงคโปร์ได้แลกเปลี่ยนนโยบายและกิจกรรมสำคัญในการขับเคลื่อนเศรษฐกิจดิจิทัล อาทิ การขับเคลื่อนประเทศสู่การเป็น Smart Nation การพัฒนาเมืองอัจฉริยะ การจัดการประชุม World Economic Forum ในเดือนสิงหาคม ๒๕๖๔ และการจัดการประชุมกลุ่มหารือระหว่างผู้บริหารระดับสูงในเดือนกรกฎาคม ๒๕๖๔ เพื่อหารือเกี่ยวกับโอกาสและความท้าทายของเทคโนโลยี ผลกระทบที่มีต่อประชาชน และบทบาทของภาครัฐ ตลอดจนการสร้างสมดุลระหว่างภาครัฐกับภาคเอกชน ในโอกาสนี้ Ms. FOO Chi Hsia ได้เชิญผู้แทนไทยเข้าการประชุมดังกล่าว พร้อมทั้งได้แสดงการสนับสนุนไทยในการเป็นเจ้าภาพจัดการประชุมผู้นำเจ้าหน้าที่อาวุโสอาเซียนด้านดิจิทัล และผู้นำสภาหน่วยงานกำกับดูแลกิจการโทรคมนาคมแห่งอาเซียน อย่างไม่เป็นทางการ ครั้งที่ ๑ ปี ๒๕๖๔ (The 1st ASEAN ADGSOM – ATRC Leaders’ Retreat of 2021) ที่จะจัดขึ้นในวันที่ ๗ เมษายน ๒๕๖๔ นี้ด้วย
******************
วันศุกร์ที่ 26 มีนาคม 2564
สธ.-กทม. ลงพื้นที่ติดตามการฉีดวัคซีนโควิด 19 แก่พ่อค้าแม่ค้า 17 ตลาดสด ย่านภาษีเจริญ
ปลัดกระทรวงสาธารณสุขและรองผู้ว่าราชการกรุงเทพมหานคร ลงพื้นที่วัดนิมมานนรดี เขตภาษีเจริญ ติดตามการให้บริการคัดกรองและฉีดวัคซีนโควิด 19 นอกสถานที่ แก่พ่อค้าแม่ค้าในตลาดสด 17 แห่ง พื้นที่เขตภาษีเจริญ ป้องกันการแพร่ระบาดในพื้นที่เสี่ยง
ปลัดกระทรวงสาธารณสุขและรองผู้ว่าราชการกรุงเทพมหานคร ลงพื้นที่วัดนิมมานนรดี เขตภาษีเจริญ ติดตามการให้บริการคัดกรองและฉีดวัคซีนโควิด 19 นอกสถานที่ แก่พ่อค้าแม่ค้าในตลาดสด 17 แห่ง พื้นที่เขตภาษีเจริญ ป้องกันการแพร่ระบาดในพื้นที่เสี่ยง ให้บริการระหว่างวันที่ 26-28 มีนาคม 2564 ตั้งเป้าฉีด 2,000 คน
วันนี้ (26 มีนาคม 2564) ที่วัดนิมมานรดี เขตภาษีเจริญ กทม. นายแพทย์เกียรติภูมิ วงศ์รจิตปลัดกระทรวงสาธารณสุข และคณะ ร่วมกับ พล.ต.ท.โสภณ พิสุทธิวงษ์ รองผู้ว่าราชการกรุงเทพมหานคร ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด 19) กรุงเทพมหานคร (ศบค.กทม.) ลงพื้นที่ติดตามการให้บริการคัดกรองและฉีดวัคซีนโควิด 19 นอกสถานที่ จัดโดยสำนักอนามัย สำนักงานเขตภาษีเจริญ และสำนักงานเขตบางแค และเปิดเผยว่า ในวันนี้กระทรวงสาธารณสุขร่วมกับกรุงเทพมหานครลงพื้นที่ติดตามการให้บริการคัดกรองและฉีดวัคซีนโควิด 19 เข็มที่ 1 ให้กับพ่อค้าแม่ค้าในตลาดสด 17 แห่ง เขตภาษีเจริญ อาทิ ตลาดนัดวันชัย ตลาดนัดแม่อุทัย ตลาดสราญรมย์ 1 และ 2 ตลาดร่มไทร ตลาดนัดวัดโคนอน และตลาดนัดวัดกำแพง เป็นต้น เพื่อควบคุมป้องกันการแพร่ระบาดของเชื้อโควิด 19 ในตลาดซึ่งเป็นพื้นที่ที่มีความเสี่ยงในการแพร่กระจายเชื้อ และมีคนใช้บริการจำนวนมาก
นายแพทย์เกียรติภูมิ กล่าวต่อว่า การให้บริการคัดกรองและฉีดวัคซีนโควิด 19 เป็นไปตามมาตรฐานของกระทรวงสาธารณสุข ได้แก่ การลงทะเบียน คัดกรอง ซักประวัติ ฉีดวัคซีน และการเฝ้าระวังอาการไม่พึงประสงค์ หลังการฉีด 30 นาที โดยกรุงเทพมหานครได้จัดเตรียมรถฉุกเฉินและระบบการแพทย์ฉุกเฉินไว้รองรับพร้อมดูแล ความปลอดภัยของประชาชนผู้มารับบริการฉีดวัคซีนโควิด 19 ด้วย ทั้งนี้ตั้งเป้าฉีดให้แก่ผู้ค้าในตลาดสด พื้นที่เขตภาษีเจริญ จำนวน 2,000 คน จึงขอเชิญชวนพ่อค้าแม่ค้าในตลาดสดพื้นที่เขตภาษีเจริญ เข้ารับบริการฉีดวัคซีนป้องกันโรคโควิด 19 ได้ฟรี ตั้งแต่วันนี้ 26 มีนาคม จนถึง 28 มีนาคม 2564 ที่วัดนิมมานรดี เขตภาษีเจริญ กทม.
สำหรับผู้ที่ได้รับการฉีดวัคซีนแล้ว ยังคงต้องปฏิบัติตามคำแนะนำของกระทรวงสาธารณสุข ยึดมาตรการส่วนบุคคลอย่างเคร่งครัด (D-M-H-T-T) โดยการสวมหน้ากากอนามัย เว้นระยะห่าง หมั่นล้างมือด้วยน้ำและสบู่ ตรวจวัดอุณหภูมิ สแกนไทยชนะ โดยเฉพาะพ่อค้าแม่ค้าที่ทำงานในตลาดเป็นเวลานาน ขอให้สวมหน้ากากอย่างถูกวิธี ทำความสะอาดแผงกั้นระหว่างผู้ซื้อกับผู้ขายซึ่งเป็นจุดเสี่ยงสำคัญให้บ่อยที่สุดเท่าที่จะทำได้ เพื่อป้องกันการ แพร่กระจายของเชื้อ และสร้างความมั่นใจให้กับผู้ซื้อ และขอให้ไปรับวัคซีนเข็มที่ 2 ตามนัด เพื่อช่วยสร้างภูมิคุ้มกันในร่างกาย ลดอาการป่วยรุนแรงและการเสียชีวิต
***************************** 26 มีนาคม 2564
วันศุกร์ที่ 26 มีนาคม 2564
กระทรวงเกษตรฯ เปิดรับสมัครเกษตรกรเข้าร่วมโครงการ 1 ตำบล 1 กลุ่มเกษตรทฤษฎีใหม่เพิ่มเติม
กระทรวงเกษตรฯ เปิดรับสมัครเกษตรกรเข้าร่วมโครงการ 1 ตำบล 1 กลุ่มเกษตรทฤษฎีใหม่เพิ่มเติม ตั้งแต่วันนี้ – 31 มีนาคม 64 พร้อมขับเคลื่อนโครงการฯ จัดจ้างแรงงานไปแล้วกว่า 13,000 ราย
นายสําราญ สาราบรรณ์ รองปลัดกระทรวงเกษตรและสหกรณ์ เปิดเผยภายหลังเป็นประธานการประชุมชี้แจงแนวทางการดำเนินงานโครงการ 1 ตำบล 1 กลุ่มเกษตรทฤษฎีใหม่ แก่เจ้าหน้าที่ส่วนภูมิภาค ผ่านระบบทางไกลออนไลน์ (Application Zoom) ณ กระทรวงเกษตรและสหกรณ์ ว่า ตามที่กระทรวงเกษตรและสหกรณ์ ได้จัดทำโครงการ
1 ตำบล 1 กลุ่มเกษตรทฤษฎีใหม่ โดยมีวัตถุประสงค์เพื่อส่งเสริมการเรียนรู้และน้อมนำหลักปรัชญาของเศรษฐกิจพอเพียงในรูปแบบเกษตรทฤษฎีใหม่ เพิ่มพื้นที่เก็บกักน้ำสำหรับทำเกษตรทฤษฎีใหม่ และฟื้นฟูภาคเกษตรภายหลังการแพร่ระบาดของโรคติดเชื้อไวรัสโควิด-19 นั้น ขณะนี้ (ข้อมูล ณ วันที่ 25 มีนาคม 64) มีเกษตรกรผ่านการคัดเลือกเข้าร่วมโครงการแล้ว 28,265 ราย จากเป้าหมาย 32,000 ราย และมีการจ้างงานเกษตรทฤษฎีใหม่ระดับตำบลไปแล้วประมาณ 13,000 ราย จากเป้าหมาย 16,000 ราย
สำหรับโครงการ 1 ตำบล 1 กลุ่มเกษตรทฤษฎีใหม่ กระทรวงเกษตรและสหกรณ์ ได้เปิดรับสมัครเพิ่มเติม (รอบที่ 5) ตั้งแต่วันนี้ – 31 มีนาคม 64 โดยจะเริ่มพิจารณาจากเกษตร 4 กลุ่ม ดังนี้ 1. เกษตรกรที่สมัครเข้าร่วมโครงการ 1 ตำบลฯ และได้ลาออกไป จำนวนกว่า 5,300 ราย โดยจะส่งเจ้าหน้าที่ลงไปให้ข้อมูลกับเกษตรกรกลุ่มนี้เป็นกลุ่มแรก เพื่อประกอบการตัดสินใจที่จะกลับเข้าร่วมโครงการอีกครั้ง 2. ให้กรมพัฒนาที่ดินพิจารณาเกษตรกรจากกลุ่มที่สมัครเข้าร่วมโครงการแหล่งน้ำในไร่นานอกเขตชลประทาน (บ่อจิ๋ว) หากมีคุณสมบัติครบถ้วน และยินดีเข้าร่วมกับโครงการ 1 ตำบลฯ สามารถส่งรายชื่อมาให้ทางคณะกรรมการฯ พิจารณาการเข้าร่วมโครงการฯ ได้ 3. ให้สำนักงานการปฏิรูปที่ดินเพื่อเกษตรกรรม (สปก.) พิจารณาเกษตรกรที่อยู่ในพื้นที่ ส.ป.ก. หากมีคุณสมบัติตามที่กำหนด สามารถส่งรายชื่อมาให้ทางคณะกรรมการฯ พิจารณาเข้าร่วมกับโครงการ 1 ตำบล 1 กลุ่มเกษตรทฤษฎีใหม่ได้เช่นกัน และ 4. กลุ่มเกษตรกรใหม่ ที่ให้ความสนใจเข้าร่วมโครงการฯ สามารถขอรายละเอียดโครงการ และสมัครเข้าร่วมโครงการได้
นอกจากนี้ ที่ประชุมฯ ยังได้เน้นย้ำให้เจ้าหน้าที่ในส่วนภูมิภาค ให้ความสำคัญในเรื่องของการสื่อสารทำความเข้าใจกับเกษตรกรที่เข้าร่วมโครงการแล้ว และยังไม่ได้ตัดสินใจเข้าร่วมโครงการฯ ในขั้นตอนต่าง ๆ และรายละเอียดโครงการ 1 ตำบลฯ เพื่อให้เกิดความชัดเจน และสามารถขับเคลื่อนโครงการ 1 ตำบลฯ ไปในทิศทางที่ถูกต้อง และเกิดผลสำเร็จตามวัตถุประสงค์ของโครงการฯ
ทั้งนี้ หากเกษตรกรท่านใด มีความประสงค์จะสมัครเข้าร่วมโครงการ 1 ตำบลฯ หรือต้องการทราบข้อมูลเพิ่มเติม สามารถติดต่อยื่นใบสมัคร หรือขอข้อมูลเพิ่มเติมได้ที่เจ้าหน้าที่เกษตรตำบล หรือที่สำนักงานเกษตรอำเภอใกล้ภูมิลำเนาของท่าน สำหรับท่านที่สมัครแล้ว สามารถตรวจสอบผลการคัดเลือกได้ที่ https://ntag.moac.go.th/?p=publish
วันศุกร์ที่ 26 มีนาคม 2564
การรถไฟแห่งประเทศไทยเริ่มการทดลองเพื่อเดินรถเสมือนจริง โครงการรถไฟฟ้าชานเมืองสายสีแดง ตลิ่งชัน - บางซื่อ - รังสิต
การรถไฟแห่งประเทศไทย (รฟท.) กระทรวงคมนาคม เริ่มการทดลองเพื่อเดินรถเสมือนจริง
โครงการรถไฟฟ้าชานเมืองสายสีแดง ตลิ่งชัน - บางซื่อ - รังสิต ในวันที่ 26 มีนาคม 2564
การรถไฟแห่งประเทศไทย (รฟท.) กระทรวงคมนาคม เริ่มการทดลองเพื่อเดินรถเสมือนจริงโครงการรถไฟฟ้าชานเมืองสายสีแดง ตลิ่งชัน - บางซื่อ - รังสิต ในวันที่ 26 มีนาคม 2564และสำหรับประชาชน หน่วยงาน หรือ สถานศึกษา ที่ต้องการเข้าชม และทดลองใช้บริการแบบหมู่คณะสามารถทำหนังสือแจ้งมาที่การรถไฟแห่งประเทศไทยได้หลังวันที่ 26 มีนาคม 2564 เป็นต้นไป
ทั้งนี้ เปิดโอกาสให้ประชาชนได้ ทดลองนั่งฟรี ในเดือน กรกฎาคม 2564
วันศุกร์ที่ 26 มีนาคม 2564
รองปลัดฯ อำพันธุ์ เข้าร่วมประชุมบอร์ดองค์การสะพานปลา ครั้งที่ 3/2564
รองปลัดฯ อำพันธุ์ เข้าร่วมประชุมบอร์ดองค์การสะพานปลา ครั้งที่ 3/2564 เน้น Social Enterprise สมดุล “ธุรกิจ-สังคม”
วันพฤหัสบดีที่ 25 มีนาคม 2564 นายอำพันธุ์ เวฬุตันติ รองปลัดกระทรวงเกษตรและสหกรณ์ เข้าร่วมประชุมคณะกรรมการองค์การสะพานปลา ครั้งที่ 3/2564 โดยมี ดร.ประยูร ดำรงชิตานนท์ เป็นประธาน ณ ห้องประชุมองค์การสะพานปลา กรุงเทพมหานคร ซึ่งที่ประชุมได้รับทราบทิศทาง กรอบการดำเนินงาน รวมถึงติดตามความคืบหน้าการบริหารทรัพย์สินขององค์การสะพานปลาในพื้นที่ต่าง ๆ เช่น กรุงเทพ อ่างศิลา ภูเก็ต ระนอง และสงขลา เป็นต้น เพื่อให้องค์การสะพานปลามีศักยภาพในการแข่งขัน เพิ่มประสิทธิภาพในการบริหาร ต่อยอดธุรกิจอย่างต่อเนื่อง เป็นศูนย์กลางส่งเสริมกิจกรรมเชิงสังคม เชิงพาณิชย์ สันทนาการ และการท่องเที่ยวแบบบูรณาการต่อไป
วันศุกร์ที่ 26 มีนาคม 2564
รมช.ธรรมนัส มอบหนังสืออนุญาต ส.ป.ก.4-01
รมช.ธรรมนัส มอบหนังสืออนุญาต ส.ป.ก.4-01 ประเภทที่อยู่อาศัย แก่เกษตรกร จ.เชียงราย เพื่อกระจายการถือครองและลดการเหลื่อมล้ำทางสังคม
ร้อยเอกธรรมนัสพรหมเผ่ารัฐมนตรีช่วยว่าการกระทรวงเกษตรและสหกรณ์เปิดเผยภายหลังเป็นประธานการมอบหนังสืออนุญาตให้เข้าทำประโยชน์ในเขตปฏิรูปที่ดิน(ส.ป.ก. 4-01)ประเภทที่อยู่อาศัยณบริเวณอ่างเก็บน้ำบ้านห้วยส้านพลับพลาต.โป่งแพร่อ.แม่ลาวจ.เชียงรายว่ากระทรวงเกษตรและสหกรณ์โดยสำนักงานการปฏิรูปที่ดินเพื่อเกษตรกรรม(ส.ป.ก.)เป็นหน่วยงานที่จัดตั้งเพื่อแก้ไขปัญหาที่ดินทำกินกระจายการถือครองและลดการเหลื่อมล้ำทางสังคมจัดการใช้ที่ดินให้เกิดประโยชน์สูงสุดโดยจัดที่ดินให้แก่เกษตรกรผู้ไร้ที่ดินทำกินหรือมีที่ดินเพียงเล็กน้อยไม่เพียงพอต่อการครองชีพอีกทั้งยังช่วยเหลือในการพัฒนาอาชีพเกษตรกรรมปรับปรุงทรัพยากรดินตลอดจนการผลิตและช่องทางการจำหน่ายผลผลิตทางการเกษตร
“ในวันนี้มีความยินดีอย่างยิ่งที่ได้มามอบหนังสืออนุญาตให้เข้าทำประโยชน์ในเขตปฏิรูปที่ดิน(ส.ป.ก. 4-01)ประเภทที่อยู่อาศัยแก่พี่น้องเกษตรกรอ.พานจำนวน20รายพร้อมมอบโค-กระบืออีก1รายและอ.แม่ลาวจำนวน24รายแล้วนั้นจะก่อให้เกิดการบูรณาการพัฒนาและส่งเสริมเศรษฐกิจฐานรากเกษตรกรรายย่อยได้รับโอกาสและความเสมอภาคทางสังคมทั้งยังสามารถเข้าถึงแหล่งเงินทุนในการประกอบอาชีพเกษตรกรรมเพื่อส่งเสริมและพัฒนาอาชีพของเกษตรกร”ร้อยเอกธรรมนัสกล่าว
ทั้งนี้ภายในงานทางสำนักงานปฏิรูปที่ดินจังหวัดเชียงราย(ส.ป.ก.เชียงราย)ได้มาบริการออกหน่วยศูนย์บริการประชาชนเคลื่อนที่(Mobile Unit)เพื่อลดค่าใช้จ่ายของเกษตรกรในการเดินทางมาติดต่อพร้อมตอบปัญหาในด้านต่างๆข้อกฎหมายและบริการองค์ความรู้ประชาสัมพันธ์สร้างการรับรู้การเข้าถึงแหล่งเงินทุนพร้อมบริการจากภาครัฐอีกด้วย
วันศุกร์ที่ 26 มีนาคม 2564
การขยายระยะเวลาเปิดรับลงทะเบียนโครงการเราชนะ (เพิ่มเติม) สำหรับประชาชนกลุ่มผู้ที่ต้องการความช่วยเหลือเป็นพิเศษ
รมว.คลังมีนโยบายให้ขยายระยะเวลาเปิดรับลงทะเบียนออกไปเป็นครั้งที่ 3 เฉพาะสำหรับกลุ่มผู้ต้องการความช่วยเหลือเป็นพิเศษ จากเดิมที่จะสิ้นสุดในวันที่ 26 มีนาคม 2564 เป็นวันที่ 9 เมษายน 2564
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า นายอาคม เติมพิทยาไพสิฐ รัฐมนตรีว่าการกระทรวงการคลัง ได้มีนโยบายให้ขยายระยะเวลาการเปิดรับลงทะเบียนออกไปเป็นครั้งที่ 3 เฉพาะสำหรับกลุ่มผู้ต้องการความช่วยเหลือเป็นพิเศษซึ่งเป็นผู้ที่อยู่ในภาวะพึ่งพิง (ผู้สูงอายุ ผู้พิการ ทุพพลภาพ ผู้ป่วยติดเตียง) ที่ไม่สามารถเดินทางออกจากที่พักอาศัยได้และจำเป็นต้องได้รับความช่วยเหลือจากหน่วยรับลงทะเบียนเคลื่อนที่ จากเดิมที่จะสิ้นสุดในวันที่ 26 มีนาคม 2564 เป็นวันที่ 9 เมษายน 2564
โฆษกกระทรวงการคลังได้แถลงเพิ่มเติมถึงความคืบหน้าของโครงการเราชนะ ณ วันที่ 26 มีนาคม 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 60,201 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่ง และกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการเราชนะแล้ว จำนวน 16.7 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 92,106 ล้านบาท และ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.0 ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 8,409 ล้านบาท ทำให้มีผู้ได้รับสิทธิ์ในโครงการเราชนะแล้ว รวมทั้งสิ้น จำนวน 32.4 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 160,716 ล้านบาท ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการเราชนะ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการเราชนะ จำนวนทั้งสิ้นมากกว่า 1.2 ล้านกิจการ
สำนักงานเศรษฐกิจการคลัง (เฉพาะวันและเวลาราชการ)
โครงการเราชนะ โทร. 0 2273 9020 ต่อ 3250 3423 3424 3425 3427 3429 3430 3431 และ 3444
โครงการคนละครึ่ง โทร. 0 2273 9020 ต่อ 3697 3527 2548 และ 3509
Call Center ธนาคารกรุงไทย จำกัด (มหาชน) (ตลอด 24 ชั่วโมง) โทร. 0 2111 1122
วันศุกร์ที่ 26 มีนาคม 2564
การท่าเรือแห่งประเทศไทยจัดการแข่งขันเดิน - วิ่งการกุศล “การท่าเรือ มินิมาราธอน 2021”
“การท่าเรือ มินิมาราธอน 2021” ครั้งที่ 9 ประจำปี 2564  จัดขึ้นในโอกาสวันคล้ายวันสถาปนา กทท. ครบรอบ 70 ปี ในวันอาทิตย์ที่ 16 พฤษภาคม 2564 ณ อาคารที่ทำการ กทท. รายได้หลังหักค่าใช้จ่ายมอบให้มูลนิธิโรงพยาบาลสมเด็จพระยุพราช เพื่อดำเนินกิจกรรมสาธารณกุศล
รายละเอียดการจัดแข่งขันฯ ดังนี้
1. เส้นทางการวิ่ง มีจุดเริ่มต้น ณ อาคารที่ทำการ กทท. โดยวิ่งผ่านเข้าสู่เส้นทางการขนส่งทางน้ำเลียบแม่น้ำเจ้าพระยาบนทัศนียภาพคุ้งบางกระเจ้า ซึ่งเป็นเส้นทางที่สวยงามที่สุดในกรุงเทพฯ เริ่มตั้งแต่เวลา 04.00 - 08.30 น.
2. การแข่งขันแบ่งออกเป็น 2 ประเภท ได้แก่
- เดิน - วิ่ง เพื่อสุขภาพ (FUN RUN) ระยะทาง 5.3 กิโลเมตร ปล่อยตัวเวลา 06.00 น.
- มินิมาราธอน (MINI MARATHON) ระยะทาง 10.25 กิโลเมตร ปล่อยตัวเวลา 05.45 น.
3. ผู้สมัครประเภท FUN RUN และ MINI MARATHON 500 บาท จะได้รับ
- เบอร์วิ่งติดหน้าอก
- เสื้อที่ระลึกคอกลมเขียวฟ้า
- หมวกที่ระลึก (หมวกไวเซอร์)
- เหรียญที่ระลึก (หลังจากเข้าเส้นชัย)
4. ผู้สมัครประเภท VIP 1,000 บาท จะได้รับ
- เบอร์ติดหน้าอก
- เสื้อที่ระลึกโปโลสีเหลืองทอง
- หมวกที่ระลึก (หมวกไวเซอร์)
- เหรียญที่ระลึก (หลังจากเข้าเส้นชัย)
- ถ้วยรางวัลประเภท (VIP) (หลังจากเข้าเส้นชัย)
ทั้งนี้ ผู้สนใจสามารถสมัครได้ระหว่างวันที่ 19 - 23 เมษายน 2564 เวลา 09.00 - 16.00 น. และวันที่ 24 เมษายน 2564 เวลา 09.00 - 13.00 น. ณ กทท. อาคาร บี ชั้น 2 ห้องนิทรรศการ สอบถามรายละเอียดเพิ่มเติมได้ที่ 08 6787 9168 และ 08 7798 4866
วันศุกร์ที่ 26 มีนาคม 2564
เปิดตัว “ทัวร์เที่ยวไทย” กระตุ้นการท่องเที่ยวครึ่งปีหลัง
...
ไม่เพียงแค่โครงการเราเที่ยวด้วยกันเฟส 3 ที่ ครม.เห็นชอบให้ดำเนินโครงการฯ ต่อ แต่ยังมีโครงการใหม่อย่าง "ทัวร์เที่ยวไทย" ที่เพิ่มเติมเข้ามาเพื่อกระตุ้นการใช้จ่ายภาคประชาชนผ่านการท่องเที่ยวภายในประเทศ ช่วยเพิ่มสภาพคล่องให้ผู้ประกอบการธุรกิจโรงแรมและธุรกิจที่เกี่ยวเนื่อง
.
สำหรับรายละเอียดเงื่อนไข ทัวร์เที่ยวไทย มีอะไรบ้างไปดูกัน
• กำหนดจำนวนผู้ได้รับสิทธิทั้งสิ้น 1,000,000 สิทธิ
• ระยะเวลาร่วมโครงการ ตั้งแต่เดือนพ.ค. – ส.ค. 64
• ผู้ใช้สิทธิเข้าร่วมโครงการ ได้แก่ คนไทยที่มีอายุ 18 ปีขึ้นไป โดยนักท่องเที่ยว 1 คนสามารถใช้สิทธิได้ 1 สิทธิ
.
• รัฐบาลสนับสนุนค่าเดินทางในลักษณะร่วมจ่าย (Co-pay) 40% ของค่าใช้จ่ายแพ็กเกจนำเที่ยว แต่ไม่เกิน 5,000 บาทต่อคน
• ผู้รับสิทธิจะได้รับการยกเว้นภาษีเงินได้บุคคลธรรมดา กรณีได้รับเงินสนับสนุนจากภาครัฐ
• ผู้ใช้สิทธิต้องเดินทางท่องเที่ยวข้ามจังหวัด ผ่านบริษัททัวร์ที่ร่วมโครงการในวันธรรมดา (วันอาทิตย์ - วันพฤหัสบดี) ไม่ต่ำกว่า 3 วัน 2 คืน
.
• สามารถเข้าเลือกโปรแกรมท่องเที่ยวได้ที่เว็บไซต์ของการท่องเที่ยวแห่งประเทศไทย หลังจากที่เลือกโปรแกรมท่องเที่ยวเสร็จเรียบร้อยให้ติดต่อบริษัททัวร์ เพื่อชำระเงินผ่านแอปพลิเคชัน “เป๋าตัง” ซึ่งบริษัททัวร์ก็จะต้องดาวน์โหลดแอปพลิเคชันถุงเงินด้วย
.
• สำหรับ ผู้ประกอบการที่ร่วมโครงการ ต้องเป็นบริษัทที่จดทะเบียนถูกต้องตามกฎหมาย และผ่านการตรวจสอบคุณสมบัติโดยกรมการท่องเที่ยว ก่อนวันที่ 1 ม.ค. 63 โดยบริษัททัวร์ 1 แห่ง รับนักท่องเที่ยวได้ไม่เกิน 1,000 ราย
.
คาดว่า โครงการ “ทัวร์เที่ยวไทย” จะเป็นส่วนช่วยส่งเสริมและฟื้นฟูธุรกิจภาคการท่องเที่ยว ตลอดจนสร้างงาน สร้างรายได้ เสริมสภาพคล่อง กระตุ้นการบริโภคภาคประชาชนผ่านการเดินทางภายในประเทศ ซึ่งที่ผ่านมาธุรกิจท่องเที่ยวช่วยสร้างรายได้หลักของประเทศสูงถึง 17% ของ GDP
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 26 มีนาคม 2564
ดีอีเอส เตรียมพร้อมจัด Big Cleaning Day ต้นเดือนสิงหาคม 64
ดีอีเอส เตรียมพร้อมจัด Big Cleaning Day ต้นเดือนสิงหาคม 64
26 มี.ค.64 นางคนึงนิจ คชศิลา ผู้ตรวจราชการกระทรวงดิจิทัลเพื่อเศรษฐกิจและสังคม เป็นประธานการประชุมคณะกรรมการบริหารกิจกรรม 5 ส ครั้งที่ 2/2564 โดยมีผู้แทนจากฝ่ายต่างๆของกระทรวงฯ ร่วมประชุม ณ ห้องประชุม 802 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม ที่ประชุมได้พิจารณาผลการติดตามการดำเนินกิจกรรม 5 ส ครั้งที่ 1/2564 ที่ผ่านมา และเรื่องการเตรียมจัดกิจกรรม Big Cleaning Day ครั้งที่ 2 ซึ่งจะจัดขึ้นระหว่างวันที่ 2 - 6 สิงหาคม 2564 เพื่อให้บุคลากรในสังกัดฯ ได้ดำเนินกิจกรรมปรับปรุงสภาพแวดล้อมในที่ทำงาน และสถานที่ทำงานให้สะอาดมีความเป็นระเบียบเรียบร้อย ส่งผลให้ปฏิบัติงานอย่างมีประสิทธิภาพและประสิทธิผลยิ่งขึ้น ที่ผ่านมากระทรวงดิจิทัลฯ กระตุ้นให้บุคลากรร่วมกิจกรรม 5ส อย่างต่อเนื่อง ซึ่งเป็นไปตามมติคณะรัฐมนตรี ที่ให้หน่วยงานราชการต่างๆ เพิ่มประสิทธิภาพในการบริหารจัดการโดยใช้กิจกรรม 5 ส.(สะสาง สะดวก สะอาด สุขลักษณะ สร้างนิสัย)
******************
วันศุกร์ที่ 26 มีนาคม 2564
รัฐบาลปลื้ม 3 โครงการกระตุ้นเศรษฐกิจ 2.5 แสนล้านบาท ชวนใช้สิทธิ์ “คนละครึ่ง” ก่อนสิ้นสุดโครงการ 31 มี.ค. นี้
รัฐบาลปลื้ม 3 โครงการกระตุ้นเศรษฐกิจ 2.5 แสนล้านบาท ชวนใช้สิทธิ์ “คนละครึ่ง” ก่อนสิ้นสุดโครงการ 31 มี.ค. นี้
วันที่ 26 มี.ค. 64 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่โครงการคนละครึ่งจะหมดเขตในวันที่ 31 มี.ค.นี้ อยากเชิญชวนให้ประชาชนผู้มีสิทธิ์ เร่งใช้จ่าย เพื่อจะได้ใช้วงเงินสิทธิ์ครบเต็มจำนวน ขณะนี้มีผู้ใช้สิทธิ์ครบ 3,500 บาท แล้ว 6.38 ล้านคน จากจำนวนผู้ได้รับสิทธิ์ 14.79 ล้านราย โดยมีค่าใช้จ่ายที่เกิดขึ้นรวม ณ 20 มี.ค. จำนวน 100,042 ล้านบาท เป็นการใช้จ่ายจากภาคประชาชน 51,214 ล้านบาท รัฐช่วยจ่าย 48,828 ล้านบาท สำหรับโครงการฯ ในเฟส 3 ทางกระทรวงการคลังแจ้งว่าอยู่ระหว่างการออกแบบโครงการ ซึ่งจะออกมาได้หลังจากที่โครงการเราชนะ และ ม33 เรารักกัน สิ้นสุดในช่วงเดือนพฤษภาคม 2564
ในส่วนของจำนวนผู้ได้รับสิทธิ์โครงการเราชนะ ขณะนี้มี 32.4 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจกว่า 1.53 แสนล้านบาท ขณะที่โครงการ ม33 เรารักกัน มีผู้ได้รับสิทธิ์แล้ว 7.4 ล้านคน เริ่มโอนเงินงวดแรก 1 พันบาท แก่ผู้ได้รับสิทธิ์ เมื่อ 22 มี.ค. มียอดการใช้จ่ายประมาณ 750 ล้านบาท และจะเปิดให้ยื่นทบทวนสิทธิ์ ถึงวันที่ 28 มี.ค. นี้ ทาง www.ม33เรารักกัน.com โดยประกาศผล วันที่ 5-11 เม.ย. 64 ทางเว็บไซต์เช่นเดียวกัน
นางสาวรัชดา กล่าวด้วยว่า ทั้ง 3 โครงการของรัฐบาล สามารถแบ่งเบาภาระประชาชนจากผลกระทบโควิด-19 ได้มาก รวมถึงเพิ่มเงินหมุนเวียนในระบบคาดว่าไม่ต่ำ 2.5 แสนล้านบาท ตัวเลข ณ วันที่ 25 มี.ค. ซึ่งเป็นการใช้จ่ายผ่านผู้ประกอบการที่เข้าร่วมโครงการฯ ทั้งสิ้นมากกว่า 1.5 ล้านกิจการ รวมถึงผู้ประกอบการรายย่อยจำนวนมากก็ได้รับประโยชน์จากโครงการนี้อย่างมากด้วย
วันศุกร์ที่ 26 มีนาคม 2564
รมช.สาธิต เปิดศูนย์ฟอกเลือดด้วยเครื่องไตเทียม รพ.ขลุง จ.จันทบุรี รักษาสะดวกใกล้บ้าน
รัฐมนตรีช่วยว่าการกระทรวงสาธารณสุข เปิดศูนย์ฟอกเลือดด้วยเครื่องไตเทียม รพ.ขลุง จ.จันทบุรี รองรับผู้ป่วยโรคไตและไตวายเรื้อรังในพื้นที่ให้เข้าถึงการรักษา สะดวกใกล้บ้าน ลดค่าใช้จ่ายในการเดินทาง ลดการส่งต่อ ลดความแออัดในโรงพยาบาลใหญ่
บ่ายวันนี้ (26 มีนาคม 2564) ที่โรงพยาบาลขลุง จังหวัดจันทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์ณรงค์ อภิกุลวณิช ผู้ตรวจราชการเขตสุขภาพที่ 6 นายอลงกรณ์ แอคะรัจน์ รองผู้ว่าราชการจังหวัดจันทบุรี และคณะผู้บริหาร เปิดศูนย์ฟอกเลือดด้วยเครื่องไตเทียม และให้สัมภาษณ์ว่า ปัจจุบันคนไทยเป็นโรคไตเรื้อรังประมาณ 8 ล้านคน และมีแนวโน้มมากขึ้นทุกปี ในจำนวนนี้ ประมาณ 80,000 คน เป็นไตวายเรื้อรังระยะสุดท้าย ต้องได้รับการฟอกเลือด การล้างไตทางช่องท้อง หรือผ่าตัดปลูกถ่ายไต กระทรวงสาธารณสุข ได้มีนโยบายให้ทุกเขตสุขภาพพัฒนาระบบบริการโรคไตเรื้อรัง เชื่อมโยงตั้งแต่ในชุมชน โรงพยาบาลส่งเสริมสุขภาพตำบล โรงพยาบาลชุมชน ไปจนถึงโรงพยาบาลจังหวัด มีเป้าหมายลดจำนวนผู้ป่วยรายใหม่เน้นการคัดกรองโรคไตในผู้ป่วยเบาหวานและความดันโลหิตสูง มีทีมรักษ์ไต ทีมหมอครอบครัว และคลินิกโรคไม่ติดต่อคุณภาพ การชะลอไตเสื่อม โดยเปิดคลินิกโรคไต ดูแลรักษาและให้คำแนะนำชะลอไตเสื่อม และการดูแลผู้ป่วยไตวายระยะสุดท้ายอย่างเหมาะสม มีหน่วยไตเทียม หน่วยล้างไตทางช่องท้อง และศูนย์ปลูกถ่ายและรับบริจาคอวัยวะ โดยในปี 2562 มีผู้ป่วยที่รับบริการฟอกเลือดที่โรงพยาบาลในสังกัดประมาณ 17,000 ราย ล้างไตทางช่องท้องประมาณ 5,000 ราย ส่วนใหญ่อายุระหว่าง 45 – 64 ปี ข้อมูล ณ เดือนกุมภาพันธ์ 2564 มีคลินิกโรคไต ทั้งในสังกัดกระทรวงสาธารณสุข กลาโหม/มหาดไทย และเอกชนใน 12 เขตสุขภาพรวม 349 ศูนย์ สำหรับในกทม. มีศูนย์ไตเทียมในโรงพยาบาลรัฐ 34 แห่ง โรงพยาบาลเอกชนและคลินิก 151 แห่ง
สำหรับโรงพยาบาลขลุง ได้เปิดศูนย์ฟอกเลือดด้วยเครื่องไตเทียม เพิ่มศักยภาพการให้ดูแลรักษาผู้ป่วยโรคไตและไตวายเรื้อรัง ทำให้ไม่ต้องส่งต่อผู้ป่วยที่ต้องฟอกเลือดด้วยเครื่องไตเทียมจำนวน 36 คน ไปรักษายังโรงพยาบาลพระปกเกล้าจันทบุรี โรงพยาบาลเอกชนและคลินิก และผู้ป่วยไตวายเรื้อรังระยะ 5 ที่รอการล้างไตอีก 16 ราย เข้าถึงบริการสะดวก ใกล้บ้าน ลดค่าใช้จ่ายในการเดินทาง ลดการส่งต่อ ลดความแออัดในโรงพยาบาลใหญ่ โดยศูนย์ฟอกเลือดด้วยเครื่องไตเทียม เปิดให้บริการจันทร์-ศุกร์ ในเวลาราชการ ให้บริการผู้ป่วยได้วันละ 12-15 ราย มีเครื่องฟอกไตทางเส้นเลือดจำนวน 4 เครื่อง ซึ่งได้รับการสนับสนุนจากผู้มีจิตศรัทธาบริจาค และได้รับการสนับสนุนเครื่องผลิตน้ำบริสุทธิ์ (น้ำ RO) จากมูลนิธิโรคไตแห่งประเทศไทย นับเป็นความร่วมมือจากภาคประชาชน สังคม รัฐและเอกชนเพื่อเกิดประโยชน์สูงสุดต่อประชาชนในพื้นที่
***************************26 มีนาคม 2564
วันศุกร์ที่ 26 มีนาคม 2564
กรมการขนส่งทางบกเปิดให้บริการแล้ว ช้อปให้พอ แล้วต่อภาษี : shop Thru for Tax บริการรับชำระภาษีรถประจำปีที่ห้างสรรพสินค้าในวันเสาร์ - อาทิตย์
นายยงยุทธ นาคแดง รองอธิบดีกรมการขนส่งทางบก กระทรวงคมนาคม เปิดเผยว่า ปัจจุบันหน่วยงานต่าง ๆ  มีมาตรการป้องกันการแพร่ระบาดของโรคติดเชื้อไวรัส COVID-19 อย่างเข้มงวด และประชาชนมีความเข้าใจและให้ความร่วมมือปฏิบัติตามมาตรการ D-M-H-T-T
D - Distancing อยู่ห่างไว้ M - Mask Wearing ใส่หน้ากากอนามัย H - Hand washing หมั่นล้างมือ T - Testing ตรวจวัดอุณหภูมิ T - Thai Cha na ใช้แอปพลิเคชันไทยชนะเป็นอย่างดี ดังนั้น เพื่ออำนวยความสะดวกในการชำระภาษีรถประจำปีให้แก่ประชาชน กรมการขนส่งทางบก (ขบ.) ได้เตรียมจัดเจ้าหน้าที่ออกหน่วยให้บริการเพื่อให้บริการรับชำระภาษีรถประจำปีที่ห้างสรรพสินค้าหรือแหล่งชุมชน ตามโครงการช้อปให้พอ แล้วต่อภาษี : shop Thru for Tax ในวันเสาร์ - อาทิตย์ ตั้งแต่บัดนี้เป็นต้นไป ทั้งนี้ สำนักงานขนส่งที่รับผิดชอบการออกหน่วยให้บริการในพื้นที่ต่าง ๆ ให้ดำเนินการประสานห้างสรรพสินค้าหรือแหล่งชุมชนเจ้าของพื้นที่ รวมถึงติดตามสถานการณ์การแพร่ระบาดของเชื้อไวรัส COVID-19 และมาตรการควบคุมของพื้นที่หรือจังหวัดอย่างใกล้ชิด กรณีมีประกาศเปลี่ยนแปลงสถานการณ์ มาตรการควบคุม หรือพบการแพร่ระบาดของเชื้อไวรัส COVID-19 ที่อาจส่งผลต่อประชาชนที่มาใช้บริการ ให้พิจารณาปรับการให้บริการตามความเหมาะสมโดยคำนึงถึงความปลอดภัยทางด้านสาธารณสุขของประชาชนและเจ้าหน้าที่ผู้ปฏิบัติงานเป็นสำคัญ
สำหรับจุดให้บริการรับชำระภาษีรถประจำปีที่ห้างสรรพสินค้าหรือแหล่งชุมชนตามโครงการ ช้อปให้พอ แล้วต่อภาษี : shop Thru for Tax ในพื้นที่กรุงเทพฯ และปริมณฑล (ข้อมูล ณ วันที่ 23 มีนาคม 2564) ประกอบด้วย ห้างสรรพสินค้าบิ๊กซี จำนวน 11 สาขา ได้แก่ สาขาบางบอน บางปะกอก เพชรเกษม อ่อนนุช สุวินทวงศ์ รัชดาภิเษก สุขาภิบาล 3 ลาดพร้าว รามอินทรา สำโรง และสมุทรปราการ เปิดให้บริการวันเสาร์ - อาทิตย์ ตั้งแต่เวลา 09.00 - 17.00 น. ศูนย์การค้าพาราไดซ์พาร์ค, เซ็นทรัลศาลายา, เซ็นทรัลแจ้งวัฒนะ, เซ็นทรัล Westgate และเดอะมอลล์งามวงศ์วาน เปิดให้บริการวันเสาร์ - อาทิตย์ ตั้งแต่เวลา 10.00 - 18.00 น. ส่วนต่างจังหวัดสามารถสอบได้ที่สำนักงานขนส่งจังหวัดโดยตรง
รองอธิบดีกรมการขนส่งทางบก กล่าวเพิ่มเติมว่า สำหรับประชาชนที่ต้องการชำระภาษีรถประจำปีโดยที่ไม่ต้องเดินทางมาที่สำนักงานขนส่งหรือห้างสรรพสินค้า ขบ. ได้พัฒนาเว็บไซต์ชำระภาษีรถประจำปี https://eservice.dlt.go.th ให้สามารถรองรับการชำระภาษีรถยนต์นั่งส่วนบุคคลไม่เกิน 7 คน (รถเก๋ง), รถยนต์นั่งส่วนบุคคลเกิน 7 คน (รถตู้), รถยนต์บรรทุกส่วนบุคคล (รถกระบะ) ที่มีอายุการใช้งานเกิน 7 ปี รถจักรยานยนต์ที่มีอายุการใช้งานเกิน 5 ปี นับตั้งแต่วันที่จดทะเบียนครั้งแรก ซึ่งได้เริ่มทดลองให้รถกลุ่มดังกล่าว
ยื่นชำระภาษีรถประจำปีผ่านเว็บไซต์ได้แล้ว โดยรถนั้นต้องผ่านการตรวจสภาพจากสถานตรวจสภาพรถ (ตรอ.) ก่อน จึงจะดำเนินการตามขั้นตอนชำระภาษีในเว็บไซต์ได้ จากนั้นจะได้รับเครื่องหมายการเสียภาษีและใบเสร็จรับเงินทางไปรษณีย์ภายใน 5 วันทำการหลังชำระเงิน สอบถามเพิ่มเติม โทร. 1584
วันศุกร์ที่ 26 มีนาคม 2564
โครงการคนละครึ่งมียอดใช้จ่าย 1 แสนล้านบาท
ความสำเร็จของโครงการคนละครึ่งว่า ณ วันที่ 25 มีนาคม 2564 โครงการคนละครึ่งมียอดการใช้จ่ายสะสม 100,042 ล้านบาท แบ่งเป็นเงินที่ประชาชนจ่าย 51,214 ล้านบาท และภาครัฐร่วมจ่ายอีก 48,828 ล้านบาท
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความสำเร็จของโครงการคนละครึ่งว่า ณ วันที่ 25 มีนาคม 2564 โครงการคนละครึ่งมียอดการใช้จ่ายสะสม 100,042 ล้านบาท แบ่งเป็นเงินที่ประชาชนจ่าย 51,214 ล้านบาท และภาครัฐร่วมจ่ายอีก 48,828 ล้านบาท โดยมีผู้ใช้สิทธิจำนวน 14,793,502 คน เป็นการใช้จ่าย 3,000 บาทขึ้นไป จำนวน 12,959,425 คน และใช้จ่ายครบ 3,500 บาท จำนวน 6,624,037 คน โดยการใช้จ่ายกระจายไปทุกจังหวัดทั่วประเทศ แสดงถึงความสำเร็จอย่างสูงในการส่งเสริมการบริโภคภายในประเทศ และฟื้นฟูเศรษฐกิจจนถึงระดับฐานรากทั่วประเทศ ซึ่งจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร ชลบุรี สมุทรปราการ สงขลา และเชียงใหม่
ทั้งนี้ ผู้ได้รับสิทธิโครงการคนละครึ่งจะสามารถใช้จ่ายได้จนถึงวันที่ 31 มีนาคม 2564 ซึ่งเป็นวันสิ้นสุดโครงการ จึงขอเชิญชวนให้ประชาชนที่ยังมีวงเงินเหลือรักษาสิทธิของท่านโดยการเร่งใช้จ่ายให้ครบ 3,500 บาท ภายในกำหนด ซึ่งจะเป็นการช่วยสนับสนุนการฟื้นฟูเศรษฐกิจผ่านการบริโภคภายในประเทศอีกด้วย
โครงการคนละครึ่ง
สำนักงานเศรษฐกิจการคลัง โทร. 02 273 9020 ต่อ 3697 3527 3548 3509
ธนาคารกรุงไทย จำกัด (มหาชน) โทร. 02-111-1122 (24 ชั่วโมง)
วันศุกร์ที่ 26 มีนาคม 2564
ที่ประชุม ศบศ.  เคาะมาตรการเปิดรับนักท่องเที่ยวต่างชาติ ในรูปแบบ Phuket Sandbox นำร่อง 1 กรกฎาคม 2564
ที่ประชุม ศบศ.  เคาะมาตรการเปิดรับนักท่องเที่ยวต่างชาติ ในรูปแบบ Phuket Sandbox นำร่อง 1 กรกฎาคม 2564
วันนี้ (26 มีนาคม2564) เวลา 12.30 น. ณ ศูนย์แถลงข่าวรัฐบาล ตึกนารีสโมสร ทำเนียบรัฐบาล นายดนุชา พิชยนันท์ เลขาธิการสภาพัฒนาการเศรษฐกิจและสังคมแห่งชาติ และนายยุทธศักดิ์ สุภสร ผู้ว่าการการท่องเที่ยวแห่งประเทศไทย ร่วมแถลงผลการประชุมศูนย์บริหารสถานการณ์เศรษฐกิจ จากผลกระทบของการระบาดของโรคติดเชื้อไวรัสโคโรนา 2019 ครั้งที่ 1/2564 ที่ประชุมได้รับทราบสถานการณ์เศรษฐกิจในช่วง 2 เดือนที่ผ่านมา การส่งออกอยู่ในระดับดี การเบิกจ่ายงบลงทุนของภาครัฐยังอยู่ในระดับสูง จำนวนบริษัทที่เปิดกิจการใหม่เพิ่มขึ้นอย่างต่อเนื่องจากเดือนมกราคม
ที่ประชุมยังได้รับทราบเป้าหมายการขยายตัวทางเศรษฐกิจปี 2564 โดยสภาพัฒนาการเศรษฐกิจและสังคมแห่งชาติ ตั้งเป้าหมายขับเคลื่อนเศรษฐกิจไทยให้สามารถเจริญเติบโตได้ถึงร้อยละ 4 โดยอาศัยมาตรการต่าง ๆ ประกอบด้วย การส่งออกสินค้า การบริโภคของภาคเอกชน การลงทุนของทั้งภาครัฐและภาคเอกชน ที่ต้องเร่งรัดการลงทุนที่ได้รับการอนุมัติจาก BOI แล้ว รวมถึงต้องมีการเบิกจ่ายงบลงทุนภาครัฐให้ได้มากกว่าร้อยละ 80 แก้ไขปัญหาอุปสรรคต่าง ๆ อาทิ การขาดแคลนตู้สินค้า ปรับวิธีการทางศุลกากรให้รวดเร็วขึ้น และขยายตลาดเพิ่มเติม ขณะเดียวกันรัฐบาลได้มีมาตรการต่าง ๆ เพื่อกระตุ้นให้เกิดการบริโภค อาทิ โครงการเราชนะ โครงการเรารักกัน
ทั้งนี้ ที่ประชุมยังได้หารือถึงการปรับปรุงกฎระเบียบเพื่ออำนวยความสะดวกในการประกอบธุรกิจและดึงดูดการลงทุน โดยนายกรัฐมนตรีมอบหมายให้คณะทำงานปฏิบัติการเชิงรุกดำเนินการพูดคุยกับบริษัทต่างประเทศเพื่อให้เกิดการลงทุนในประเทศไทย เน้นอุตสาหกรรมหลัก ได้แก่ อุตสาหกรรมยานยนต์ไฟฟ้า อุตสาหกรรมอิเล็กทรอนิกส์อัจฉริยะ อุตสาหกรรมการท่องเที่ยวและการดูแลสุขภาพ และอุตสาหกรรมดิจิทัล คลาวด์ ช่วงแรกจะเร่งดึงดูดการลงทุนในอุตสาหกรรมการท่องเที่ยวและการดูแลสุขภาพ พร้อมปรับปรุงกฎระเบียบเพิ่มเติมโดยเฉพาะการยื่นขอใบอนุญาตการทำงาน (Work Permit) และขั้นตอนการตรวจคนเข้าเมือง ให้สะดวกและรวดเร็วยิ่งขึ้น
นายยุทธศักดิ์ สุภสร ผู้ว่าการการท่องเที่ยวแห่งประเทศไทยกล่าวว่า ที่ประชุมเห็นชอบในหลักการแนวทางการเปิดรับนักท่องเที่ยวต่างชาติที่ได้รับการฉีดวัคซีนแล้ว และต้องมีผลการตรวจโควิด-19 เป็นลบ ให้สามารถเดินทางเข้ามาท่องเที่ยวในจังหวัดภูเก็ตได้โดยไม่ต้องกักตัว หรือเรียกว่า Phuket Sandbox และจะเปิดรับเฉพาะนักท่องเที่ยวที่ได้รับวัคซีนครบจำนวนในไตรมาสสองในบางพื้นที่ ประกอบด้วย ภูเก็ต กระบี่ พังงา สมุย พัทยา และเชียงใหม่ ซึ่งนักท่องเที่ยวจะต้องกักตัวในโรงแรมและในพื้นที่ที่กำหนดเป็นเวลา 7 วัน ในไตรมาสสามจะเปิดรับนักเที่ยวโดยไม่ต้องกักตัวเฉพาะในพื้นที่จังหวัดภูเก็ต และไตรมาสสี่จะเปิดรับนักท่องเที่ยวในจังหวัดภูเก็ต กระบี่ พังงา สมุย พัทยา และเชียงใหม่ โดยไม่ต้องกักตัวแต่ต้องปฏิบัติตามมาตรการป้องกันโควิด-19 ควบคู่ไปด้วย ทั้งนี้ นักท่องเที่ยวเมื่อเดินทางเข้ามายังพื้นที่ต้องมีแสดงผลรับรองวัคซีนโควิด-19 ครบจำนวนโดส พร้อมทั้งตรวจหาเชื้อโควิด – 19 ด้วย ขณะเดียวกัน จังหวัดภูเก็ตได้เสนอแผนปรับปรุงพื้นที่ให้เป็นการท่องเที่ยวที่มีคุณภาพมากขึ้น ควบคู่ไปกับการเปิด Phuket Sandbox ในวันที่ 1 กรกฎาคม นี้
.......................................
กลุ่มประชาสัมพันธ์และเผยแพร่ สำนักโฆษก
วันอังคารที่ 30 มีนาคม 2564
รัฐบาลเดินหน้า 13 ด้านตามแผนสภาพัฒนาการเศรษฐกิจและแห่งชาติ สร้างเศรษฐกิจมูลค่าสูง เป็นมิตรต่อสิ่งแวดล้อม แก้ไขปัญหาความยากจน พัฒนาทรัพยากรมนุษย์ และมุ่งใช้เทคโนโลยีดิจิทัลในภาครัฐ
รัฐบาลเดินหน้า 13 ด้านหลักตามแผนสภาพัฒนาการเศรษฐกิจและแห่งชาติ สร้างเศรษฐกิจมูลค่าสูง เป็นมิตรต่อสิ่งแวดล้อม แก้ไขปัญหาความยากจน พัฒนาทรัพยากรมนุษย์ และมุ่งใช้เทคโนโลยีดิจิทัลในภาครัฐ
วันนี้ (30 มีนาคม 2564) เวลา 14.15 น. ณ ตึกสันติไมตรี (หลังใน) ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผย ที่ประชุมคณะรัฐมนตรีได้หารือหลักการสำคัญ ในการใช้ประโยชน์จากโครงสร้างพื้นฐาน โดยเฉพาะด้านเทคโนโลยีดิจิทัลและด้านสาธารณูปโภคพื้นฐาน ที่รัฐบาลได้เดินหน้าขับเคลื่อนอย่างต่อเนื่อง เป้าหมายสำคัญคือ การหารายได้เพิ่ม โดยให้ประชาชนได้เข้าถึงประโยชน์ให้เกิดเศรษฐกิจต่อเนื่องทั้งภาคการเกษตร การค้าการลงทุน รวมทั้งยังได้พิจารณาถึงความเสี่ยงของสถานการณ์ทางการเงินในอนาคต โดยเฉพาะในช่วงสถานการณ์การแพร่ระบาดของโควิด-19 และสงครามการค้าด้วย นายกรัฐมนตรีกล่าวอีกด้วยว่า ได้ถือโอกาสแนะนำรัฐมนตรีใหม่ 2 ท่าน คือ นางสาวตรีนุช เทียนทอง รัฐมนตรีว่าการกระทรวงศึกษาธิการ และนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ในที่ประชุมคณะรัฐมนตรีด้วย
นายกรัฐมนตรีเปิดเผยว่า รัฐบาลได้ตั้งเป้าหมายปี 2564 และ 2565 จะเร่งดำเนินการ 13 เป้าหมาย ตามแผนของสภาพัฒนาการเศรษฐกิจและสังคมแห่งชาติ แบ่งเป็น 4 ด้านประกอบไปด้วย ด้านที่ 1 เศรษฐกิจ อาทิ เศรษฐกิจมูลค่าสูงที่ต้องเป็นมิตรต่อสิ่งแวดล้อม อิเล็กทรอนิกส์อัจฉริยะ การบริการดิจิทัล ประตูการค้า การลงทุนและโลจิสติกส์ การแพทย์และสุขภาพครบวงจร ฐานการผลิตยานยนต์ไฟฟ้าและยานยนต์พวงมาลัยขวา การท่องเที่ยวเชิงคุณค่า เกษตรและเกษตรแปรรูปมูลค่าสูง ด้านที่ 2 วิถีชีวิตที่ยั่งยืน อาทิ การสร้างเศรษฐกิจหมุนเวียน ลด PM 2.5 ลดความเสี่ยงจากภัยธรรมชาติและการเปลี่ยนแปลงสภาพภูมิอากาศ การผลิตที่ทำลายสิ่งแวดล้อมจะต้องปรับเปลี่ยนให้วิถีชีวิตมีความปลอดภัยและยั่งยืน ด้านที่ 3 ขยายโอกาสสำหรับทุกกลุ่มคนและทุกพื้นที่ อาทิ SMEs วิสาหกิจชุมชน วิสาหกิจสังคม ให้มีความเจริญเติบโตอย่างต่อเนื่องและยั่งยืน พัฒนาพื้นที่และเมืองให้มีความทันสมัย น่าอยู่ ความยากจนข้ามรุ่นลดลง และมีความคุ้มครองทางสังคมที่เพียงพอและเหมาะสม และด้านที่ 4 ปัจจัยสนับสนุนการพลิกโฉมประเทศ การสร้างทรัพยากรมนุษย์ เพิ่มกำลังคนที่มีสมรรถนะสูง เพื่อตอบโจทย์การพัฒนาประเทศจากภาคการศึกษา ผลิตคนให้ตรงกับความต้องการของประเทศ เพิ่มความเข้มแข็งให้ภาครัฐด้วยการใช้เทคโนโลยีดิจิทัล เพื่อให้การบริการที่รวดเร็วมากยิ่งขึ้น
ในตอนท้าย นายกรัฐมนตรีย้ำถึงการเร่งแก้ปัญหากำลังคนที่มีทักษะต่ำและภาครัฐที่ล้าสมัย ไปสู่กำลังคนและภาครัฐที่มีสมรรถนะสูง ควบคู่ไปกับการปฏิรูปเศรษฐกิจ ปฏิรูปการศึกษา ปฏิรูปสังคม และปฏิรูปกฎหมาย เพื่อเดินหน้าประเทศต่อไปได้ด้วยดี
.................
กลุ่มประชาสัมพันธ์และเผยแพร่ สำนักโฆษก
วันอังคารที่ 30 มีนาคม 2564
ผลการประชุมเจ้าหน้าที่อาวุโสกลาโหมอาเซียน (ASEAN Defence Senior Officials’ Meeting: ADSOM) ด้วยระบบการประชุมผ่านสื่อิเล็กทรอนิกส์ (Video Teleconference: VTC) เมื่อ ๒๔ มี.ค.๖๔
พลเอก ณัฐ อินทรเจริญ ปลัดกระทรวงกลาโหม ได้เข้าร่วมการประชุมเจ้าหน้าที่อาวุโสกลาโหมอาเซียน หรือ ADSOM ด้วยระบบ VTC
เมื่อวันที่ ๒๔ มีนาคม ๒๕๖๔ ที่ผ่านมาร่วมกับปลัดกระทรวงกลาโหมประเทศสมาชิกอาเซียน และรองเลขาธิการอาเซียน โดยมีปลัดกระทรวงกลาโหมบรูไนดารุสซาราม เป็นประธานการประชุมฯ เพื่อหารือความร่วมมือภายใต้กรอบการประชุมรัฐมนตรีกลาโหมอาเซียน และเตรียมการสำหรับการจัดการประชุม ADMM และ ADMM-Plus ในปีนี้ ซึ่งมีผลการประชุมฯ ที่สำคัญ ได้แก่ ๑) เห็นชอบร่างเอกสารความร่วมมือริเริ่มใหม่ จำนวน ๘ ฉบับ และ ผลการประเมินผลให้จัดการประชุม ADMM-Plus เป็นประจำทุกปี ๒) พิจารณาร่างเอกสารปฏิญญาสมัยพิเศษเนื่องในโอกาสการฉลองครบรอบ ๑๕ ปี การก่อตั้งกลไกการประชุม ADMM จำนวน ๒ ฉบับ ๓) เห็นชอบให้มีการจัดการประชุมรัฐมนตรีกลาโหมอาเซียน +๑ อย่างไม่เป็นทางการกับ เครือรัฐออสเตรเลีย และสาธารณรัฐเกาหลี ๔) จัดทำหนังสือที่ระลึกเพื่อรวบรวมความสำเร็จ ในโอกาศการครบรอบ ๑๕ ปี ของก่อตั้งกลไกการประชุม ADMM และ ๕) เตรียมการจัดการประชุม ADMM ครั้งที่ ๑๕ และการประชุม ADMM-Plus ครั้งที่ ๘ ด้วยระบบ VTC ซึ่งกำหนดจัดขึ้นระหว่างวันที่ ๑๕ ถึง ๑๖ มิถุนายน ๒๕๖๔
วันอังคารที่ 30 มีนาคม 2564
สมัครใช้งานแอป GHB ALL ด้วยตัวเองได้แล้ว เพียงยืนยันตัวตนผ่านระบบดิจิทัล ด้วย NDID
ธอส.อำนวยความสะดวกให้กับลูกค้าที่ทำธุรกรรม โดยลูกค้าสามารถ สมัคร Application : GHB ALL ด้วยตัวเอง ไม่ต้องเดินทางไปที่สาขา โดยการใช้เทคโนโลยีพิสูจน์ยืนยันตัวตนด้วยการเปรียบเทียบใบหน้า (Facial Recognition) ที่ได้จัดเก็บไว้กับธนาคารเรียบร้อยแล้ว
ธนาคารอาคารสงเคราะห์ (ธอส.) อำนวยความสะดวกให้กับลูกค้าที่ทำธุรกรรมกับ ธอส.ได้ง่ายๆ สะดวก รวดเร็ว สอดคล้องกับวิถีชีวิตใหม่ ภายใต้ โครงการ G H Bank New Normal Services เพิ่มฟังก์ชั่นใหม่ด้านดิจิทัลขึ้นสู่ Mobile Application : GHB ALL แอปเดียวครบ จบ เหมือนยกธนาคารไว้ในมือคุณ โดยลูกค้าสามารถ สมัคร Application : GHB ALL ด้วยตัวเอง ไม่ต้องเดินทางไปที่สาขา โดยการใช้เทคโนโลยีพิสูจน์ยืนยันตัวตนด้วยการเปรียบเทียบใบหน้า (Facial Recognition) ที่ได้จัดเก็บไว้กับธนาคารเรียบร้อยแล้ว ซึ่ง ธอส. เป็นสถาบันการเงินของรัฐแห่งแรกที่ใช้เทคโนโลยีในการพิสูจน์และยืนยันตัวตนรูปแบบดิจิทัล ด้วยการเปรียบเทียบใบหน้าผ่านโครงข่ายแพลตฟอร์ม National Digital ID (NDID) ที่ใช้ Blockchain เทคโนโลยีมาพัฒนาการให้บริการแก่ลูกค้าในการเปิดบัญชีออมทรัพย์ผ่าน Application : GHB ALL ภายใต้ Regulatory Sandbox ของธนาคารแห่งประเทศไทย โดยมีขั้นตอนง่ายๆ เพียงดาวน์โหลด Application : GHB ALL จากนั้นกดสมัครใช้บริการ และกรอกหมายเลขบัตรประชาชนที่จะใช้ลงทะเบียน ระบบจะขึ้นให้กรอกข้อมูลเพื่อยืนยันตัวตนใส่เบอร์โทรศัพท์มือถือ เพื่อขอรหัส OTP ดำเนินการกรอกข้อมูลตามขั้นตอนต่างๆ จากนั้นรอผลยืนยันตัวตน NDID ก่อนทำการสแกนเพื่อเปรียบเทียบใบหน้า และตรวจสอบความถูกต้อง ง่ายๆ เพียงเท่านี้ ก็สามารถเข้าใช้บริการ Application : GHB ALL ได้ทันที สอบถามรายละเอียดเพิ่มเติมหรือติดตามข้อมูลข่าวสารของธนาคารได้ที่ ศูนย์ลูกค้าสัมพันธ์ (Call Center)โทร 0-2645-9000 หรือ www.ghbank.co.th, Facebook Fanpage ธนาคารอาคารสงเคราะห์ และ Application : GHB ALL
วันอังคารที่ 30 มีนาคม 2564
ดีอีเอส จัดกิจกรรม I- Share หัวข้อ “การใช้เทคโนโลยีแบบชาญฉลาด” กระตุ้นบุคลากร-องค์กร ก้าวสู่องค์กรแห่งการเรียนรู้
ดีอีเอส จัดกิจกรรม I- Share หัวข้อ “การใช้เทคโนโลยีแบบชาญฉลาด” กระตุ้นบุคลากร-องค์กร ก้าวสู่องค์กรแห่งการเรียนรู้
เมื่อวันที่ 30 มีนาคม 2564 นางปิยนุช วุฒิสอน ผู้ตรวจราชการกระทรวงดิจิทัลเพื่อเศรษฐกิจและสังคม เป็นประธานในพิธีเปิดกิจกรรม I- Share ครั้งที่ 2/2564 เรื่อง การใช้เทคโนโลยีแบบชาญฉลาด (Smart to Use) ได้รับเกียรติจาก นายบุญฤทธิ์ อดิพัฒน์ นักวิชาการคอมพิวเตอร์ชำนาญการพิเศษ และนายณัฐ พยงค์ศรี นักวิชาการคอมพิวเตอร์ชำนาญการ จากศูนย์เทคโนโลยีสารสนเทศและการสื่อสาร กระทรวงดิจิทัลฯ เป็นวิทยากรบรรยายในหัวข้อดังกล่าว ณ ห้องประชุม 802 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม สำหรับกิจกรรม I- Share ภายใต้หัวข้อ การใช้เทคโนโลยีแบบชาญฉลาด (Smart to Use) จัดขึ้นเพื่อพัฒนาการจัดการความรู้ขององค์กรให้ก้าวสู่การสร้างองค์กรแห่งการเรียนรู้ ปลูกฝังวัฒนธรรมการเรียนรู้ด้วยกิจกรรมส่งเสริมการเรียนรู้ต่างๆ ในเชิงรุกที่หลากหลาย เชื่อว่ากิจกรรมดังกล่าวเป็นการแบ่งปันแลกเปลี่ยนความรู้ของบุคลากรภายในหน่วยงานของกระทรวงฯ สามารถนำความรู้ที่ถ่ายทอดไปใช้ในการปฏิบัติงานได้อย่างมีประสิทธิภาพต่อไป
*****************
วันอังคารที่ 30 มีนาคม 2564
ผู้ตรวจฯ ดีอีเอส ติดตาม การจัดการแหล่งน้ำภาคเกษตร สู่ “โคกหนองนา โมเดล” ตามแผนตรวจราชการแบบบูรณาการฯ ใน จ.สระแก้ว ผ่านสื่ออิเล็กทรอนิกส์
ผู้ตรวจฯ ดีอีเอส ติดตาม การจัดการแหล่งน้ำภาคเกษตร สู่ “โคกหนองนา โมเดล” ตามแผนตรวจราชการแบบบูรณาการฯ ใน จ.สระแก้ว ผ่านสื่ออิเล็กทรอนิกส์
เมื่อวันที่ 30 มีนาคม 2564 นางคนึงนิจ คชศิลา ผู้ตรวจราชการกระทรวงดิจิทัลเพื่อเศรษฐกิจและสังคม เข้าร่วมประชุมการตรวจราชการตามแผนการตรวจราชการแบบบูรณาการ เขตตรวจราชการที่ 9 (จ.สระแก้ว) ประจำปีงบประมาณ พ.ศ. 2564 รอบที่ 1 ผ่านสื่ออิเล็กทรอนิกส์ ณ ห้องทำงานผู้ตรวจราชการกระทรวงดิจิทัลเพื่อเศรษฐกิจและสังคม โดยที่ประชุมพิจารณาประเด็นนโยบายสำคัญของรัฐบาล อาทิ การฟื้นฟูคุณภาพชีวิตของประชาชนหลังโควิด 19 การจัดการแหล่งน้ำชุมชนภาคเกษตร ได้แก่ โครงการ 1 ตำบล 1 กลุ่มเกษตรทฤษฎีใหม่ โครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ ประยุกต์สู่ โคก หนอง นา โมเดล และโครงการก่อสร้างแหล่งน้ำในไร่นานอกเขตชลประทาน การส่งเสริมและพัฒนาอาชีพของประชาชนในโครงการการจัดที่ดินทำกินให้ชุมชน ( คทช.) และการแก้ไขปัญหามลพิษทางอาการ เป็นต้น
*******************
วันอังคารที่ 30 มีนาคม 2564
ฉีดวัคซีนไข้หวัดใหญ่ – วัคซีนโควิด-19 ควรห่าง 4 สัปดาห์
...
ในเดือน พ.ค. – ส.ค. จะเป็นช่วงเวลาที่กระทรวงสาธารณสุข ดำเนินการฉีดวัคซีนไข้หวัดใหญ่ให้กับประชาชน 7 กลุ่มเสี่ยงทั่วประเทศ ซึ่งจะคาบเกี่ยวกับแผนการฉีดวัคซีนโควิด-19 ที่คาดว่าจะเริ่มดำเนินการในเดือน มิ.ย.
.
การฉีดวัคซีนใด ๆ ก็ตามเจ้าหน้าที่จะพยายามไม่ฉีดวัคซีนคู่กัน โดยจะให้เว้นช่วงประมาณ 4 สัปดาห์ระหว่างวัคซีนแต่ละตัว เพื่อเฝ้าระวังผลข้างเคียงหลังจากได้รับวัคซีน หากเกิดอาการอะไรขึ้นก็จะได้ทราบว่าเกิดจากวัคซีนหรือไม่
.
สำหรับวัคซีนของแอสตราเซเนกา จะเว้นช่วงเข็มแรกกับเข็มที่ 2 ประมาณ 12 สัปดาห์ (3 เดือน) ก็สามารถฉีดวัคซีนไข้หวัดใหญ่คั่นกลางได้ ส่วนวัคซีนของซิโนแวคจะเว้นช่วงระหว่างเข็มแรกและเข็มที่ 2 ประมาณ 2 - 4 สัปดาห์ ควรฉีดให้ครบ 2 เข็มก่อน แล้วเว้นไปอีก 4 สัปดาห์จึงสามารถฉีดวัคซีนไข้หวัดใหญ่ได้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------